רן מרגליות

רקע משפחתי

מרגליות נולד בתל אביב בישראל, לבני מרגליות, יועץ ארגוני בחיל האוויר הישראלי במקצועו ולד"ר אדוה מרגליות, ד"ר לחינוך ומרכזת תוכנית מצוינים במכללת אחוה. למרגליות אח ואחות הצעירים ממנו.

ילדות ונעורים

כילד גדל בבסיסים שונים של חיל האוויר הישראלי, משפחתו עברה דירות מדי כמה שנים בהתאם לשיבוצי תפקידו של אביו. כשהיה בן 12, עבר לעיר מודיעין והיה חלק מהמחזור הראשון של בית הספר הדמוקרטי בעיר. בגיל 14, עבר ללמוד בבית הספר עירוני ב' על שם יצחק רבין, שם סיים תיכון במגמת תקשורת.
כילד שמנמן הרחוק מעיסוק בפעילות גופנית, ניסה לחפש את מקומו בעולם הספורט. מרגליות ניסה תחומים שונים : ג'ודו, רכיבה, כדורסל, עד שלבסוף בגיל 13, גילה את ענף האופניים והתאהב בו. 
בשנת 2001, התחיל מרגליות בענף אופני הרים כרוכב חובב, תקופה קצרה מאחר מכן, הרכיבה הפכה להיות מרכז יומו, כך בהדרגה בשנים שלאחר מכן, החל להתמקצע בתחום, ולהפוך את הרכיבה למרכז חייו. 
בתחילת דרכו בתחרויות, היה בינוני בהישגיו, אך בהמשך הדרך נוכח כי זהו ספורט המעודד עבודה קשה והתמדה, תכונות שהיו חזקות אצלו וסייעו לו להתקדם בענף. 
בגיל 15 החל מרגליות להתחרות באופני כביש, תחום רכיבה המשלב חשיבה טקטית, קריאת מרוץ ועבודה קבוצתית. היכולת לשלב תכונות אלו בתחום ספורט אחד משכו את מרגליות להתמקצע במרוצי אופני כביש.
מרגליות התגייס במרץ 2007, במעמד של ספורטאי מצטיין. 
במסגרת שירותו התחיל כמורה חייל לקליטת עלייה בחיל החינוך, לאחר מכן עבר לשרת ביחידת גלי צה"ל.

רוכב אופניים

בשנת 2004 מרגליות ניצח לראשונה את אליפות ישראל לנערים. בשנת 2005 הצטרף לקבוצת הנוער הבלגית Performance Cycling Team בה רכב גם ב-2006.
ב-2007 הצטרף לקבוצת ה-U23 (עד גיל 23) הבלגית United Cycling team.
ב-2008 חתם בקבוצת ה-U23 הספרדית Saunier Duval. בהמשך, בשנת 2009 חתם בקבוצת ה-U23 הספרדית Fuji-Trasmiera. 
בתחילת 2010 רכב בנבחרת הפיתוח הבינלאומית של האיגוד הבינלאומי לאופניים- UCI. בחצי השני של אותה שנה–רכב כסטאג'ר (Stagaire) בקבוצת ה Footon Servetto (קבוצה מדרג ה-UCI ProTour, הליגה הבכירה בעולם).
כמו כן, ב-2010 הקים מרגליות, יחד עם ניב ליבנר, את מועדון הרכיבה הישראלי: Israel Go Pro הידוע בשמו: IGP, שמאז התפתח להיות אחד המועדונים הגדולים בישראל. באליפות ישראל שנערכה בבית גוברין בסוף יוני 2010 הצליחו ליבנר ומרגליות בשורת התקפות להגיע לבריחה של שלושה רוכבים שכללה אותם ואת אייל רהט. במאוץ אל קו הסיום ניצח ליבנר את רהט ומרגליות סיים שלישי.
מוקדם יותר באותה שנה (2010), ניצח יחד עם ניב ליבנר במרוץ קטעים לזוגות שנקרא "טור דה ישראל" וכלל ארבעה קטעים מכפר גלעדי ועד אילת. ליבנר ומרגליות ניצחו גם בכל ארבעת הקטעים היומיים.
ב-2011 עבר מבחנים ורכב כסטאג'ר בקבוצת Saxo Bank Sungard (קבוצה מדרג ה-UCI ProTour, הליגה הבכירה בעולם), שנוהלה על ידי ביארן ריס ורכב בה באותה עת, בין היתר, אלברטו קונטדור.
ב-2012 רכב כמקצוען בקבוצת Saxo Bank, ששינתה את שמה במהלך העונה לקבוצת: Tinkoff-Saxo. בעצם חתימתו על חוזה בקבוצת Saxo Bank, היה לרוכב הישראלי הראשון שחתם על חוזה בקבוצת World Tour.
במהלך 2012 עבר מרגליות תאונת דרכים באיטליה במהלך אימון שגרתי.] זמן השיקום היה ארוך, ולכן בסוף שנת 2012, החליט לפרוש מרכיבה מקצוענית ולעבור תחום האימון והניהול המקצועי באופני כביש.

מנהל קבוצה

ב-2013 סיים בהצלחה קורס Sports Directors של האיגוד הבינלאומי לאופניים- UCI.
לאחרי שפרש מרכיבה מקצוענית, הקים מרגליות חברה לאימון של רוכבים ברמות שונות בשם "Ran Margaliot -Cycling Training".
בנוסף לעיסוקו בתחום האימון, הוא משמש מנהל מקצועי ושותף בחברת תיירות האופניים הישראלית: Genesis Cycling.
הוא מדריך ומלווה בהתנדבות קבוצה של נוער עולה מאתיופיה בעיר בית שמש, בשם "רוכבי שמשון". 
ב-2015 החל לנהל את הקבוצה הישראלית המקצוענית הראשונה, Israel Cycling Academy, (ב-2015 ו-2016 מדרג Continental ומ-2017 בדרג Continental Pro) והמשיך בתפקיד זה עד דצמבר 2018.

עיתונות

משנת 2012 משמש כפרשן הטור דה פראנס בערוץ הספורט, ספורט 5.

חיים פרטיים

בשנת 2014 נישא מרגליות לשני טנזר, סטודנטית לתואר ראשון בחינוך מיוחד ובמקביל לומדת אימון גופני בבית הספר למקצועות הספורט.